102 Dextra

Secundum Ysidorum, 11 *Ethymologiarum*, capitulo 9, dextra dicitur a dando, quia per ipsam datur pignus pacis, et ipsa est fidei testis. Vnde Apostolus, Gal. 2[:9]: *Dextras mihi dederunt.* Item, dextra Patris dicitur beatitudo que sanctis datur; sinistra eius dicitur miseria impiis danda. Vnde et in dextra parte ceperunt discipuli pisces, Luc. [5:6]. In via presenti electi videntur esse ad sinistram partem, quia hic quasi paruipenduntur, Prou. 4[:27]: P*erverse sunt* vie *que a sinistris sunt*. Set in resurreccione generali verificabitur illud, Job 14[:15]: *Operi manuum tuarum porriges dexteram*.

¶ Nam, sicut in figura Job, cancellauit manus benedicendo filios Joseph, Gen. 45[:14]. Si qui in presenti ponuntur ad dextram prosperitatis, in fine ponentur a Deo Patre ad sinistram aduersitatis. Vnde Matt. 25[:33], collocabit agnos *a dextris, hedos a sinistris* et dicet illis, etc. Prou. 3[:16]: *Longitudo dierum in dextera ejus, et in sinistra* eius *divitie et gloria*.

¶ Item, per dextrum nitetur prosperitas, per sinistram aduersitas. Ad hoc facit, quod quando due linee se intersecant, illa que prius fuit ad dextram in fine erit ad sinistram et econtro. Set ad mortem naturalem est progressus quasi per lineam, et in morte similis in viuum diues et pauper, vbi qui prius fuit ad dextram prosperitatis, postmodum erit ad sinistram aduersitatis et econtro. Sicut patet in diuite et Lazaro, Luc. 16[:20]. Fugiamus ergo que a sinistris sunt, si velimus habere que ad dextris sunt.

Vnde, Gregorius, *Super Ezechielem*, parte secunda, homilia 7, omnes qui ad vitam tendimus, a dextro et a sinistro latere palmam habere debemus. A dextro habet palmam quem prospera non eleuant; a sinistro quoniam aduersa non deiciunt. Vnde quasi ex vtroque latere Paulus palmam portabat qui dicebat: *Per arma iusticie a dextris et a sinistris; per gloriam et ignobilitatem, per infamiam et bonam famam; ut seductores, et veraces*, [2 Cor. 6:7-8].